Prisen på varme er eksploderet. Specielt hos de små naturgasbaserede varmeværker slår prisstigningen nu igennem. I Kølby mellem Løgstør og Nibe stiger prisen med 52 procent fra 2008 til 2009.

Jan Nielsen spærrede øjnene op, da han så regningen for det seneste års varmeforbrug i huset i Kølby. Prisen for varmen i det kommende år bliver endnu højere. - Jeg troede ikke mine egne øjne da jeg så brevet. Min kone blev i sagen en halv dag i frustration, siger Jan Nielsen fra Kølby. Det har kostet familien i Kølby godt 19.000 kroner at varme huset op i år. Næste år stiger prisen til godt 29.000 kroner. En stigning på 52 procent. - Vi troede vi skulle have penge tilbage, fordi vi har gennemisoleret huset, men nej. Vi skal af med penge i år - og næste ser det helt vildt ud, siger Jan Nielsen De nordjyske hustande, der er tilsluttet små naturgasbaserede kraftvarmeværker som Farstrup-Kølby bliver særligt hårdt ramt. Det strømsalg, der skulle holde varmeprisen nede svigter. - Naturgasprisen er tredoblet på tre år og prisen på el er ikke fulgt med, og de små bliver ekstra hårdt ramt, fordi de får små mængder af gas og dermed dårlige rabatter. Samtidig har de ingen ansat, så de kan sælge deres el til en bedre pris, siger Uffe Bro fra Løgstør, formand for Dansk Fjernvarme. Jan Nielsen tager nu konsekvensen og skifter varmekilde - Vi skifter til stokerfyr, suppleret med solvarme, siger Jan Nielsen. - Det er en dårlig udvikling. Jeg synes da Farstrup skulle forsøge at slå sig sammen med anden eller komme ind under forsyningen i Aalborg Kommune. Det kunne nok presse prisen ned, siger Uffe Bro Frygten for at varmepriserne vil presse folk fra hus og hjem lurer i Kølby. - Vi skal nok klare den, men en prisstigning på 750 kroner for pensionister i eget hus. Det tror jeg simpelthen ikke på de kan klare, siger Jan Nielsen fra Kølby.